Schimbare la nivelul Securității Cibernetice, în Republica Moldova. Cine va conduce Agenția Națională
- Nicolae Comănescu
- 13 martie 2024, 13:12
În Republica Moldova, Agenția Națională pentru Securitate Cibernetică va fi condusă de Mihai Lupașcu. Executivul de la Chișinău a aprobat cererea de demisie a secretarului de stat de la Ministerul Dezvoltării Economice și Digitalizării.
Astfel, Cătălina Plinschi, care lucra la Ministerul Dezvoltării Economice și Digitalizării în calitate de consilier pe domeniul transformării digitale, i-a luat locul lui Lupașcu.
Rocadă făcută la două importante instituții din Republica Moldova
Agenția Națională pentru Securitate Cibernetică (ANSC), care va fi responsabilă de implementarea politicilor de stat în domeniul securității cibernetice, a fost creată în luna decembrie a anului trecut.
Prin crearea noii structuri, autoritățile spun că urmăresc sporirea nivelului de siguranță a cetățenilor, instituțiilor publice, dar și a mediului privat. ANSC va avea misiunea de a asigura un nivel ridicat de securitate a rețelelor și sistemelor informatice ale furnizorilor de servicii.
Agenția va fi responsabilă de protecția infrastructurii informaționale critice, identificarea și evidența furnizorilor de servicii, implementarea unui mecanism obligatoriu de raportare a incidentelor cibernetice, dar și de supravegherea și controlul de stat al respectării de către furnizorii de servicii a cadrului normativ în domeniul securității cibernetice. În cadrul Agenției va fi formată o echipă de răspuns la incidentele cibernetice la nivel național.
Pe de altă parte, în cadrul ANSC va funcționa un punct național unic de contact, care să asigure interacțiunea autorităților și a instituțiilor publice naționale cu autoritățile similare din alte state.
Potrivit Executivului, odată cu înființarea Agenției, vor putea fi implementate strategii și politici care să consolideze securitatea națională și să contribuie la creșterea gradului de conștientizare și educare a cetățenilor în domeniul de securitate cibernetică, conform siteului anticorupție.md.
Acord încheiat de țara vecină și SUA
Săptămâna trecută, Republica Moldova și Statele Unite ale Americii au încheiat un acord de colaborare în domeniul securității cibernetice.
Ministerul Energiei din Republica Moldova și Fundația SUA pentru Cercetări Civile și Dezvoltare (CRDF) au semnat un Memorandum de înțelegere între cele două țări, cu scopul aprofundării colaborării în domeniul promovării securității informaționale și a apărării cibernetice.